[pic] | COMISIA EUROPEANĂ |

Bruxelles, 30.7.2010

COM(2010)411 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind impactul deciziilor Parlamentului European și ale Consiliului de modificare a temeiurilor juridice ale programelor europene din domeniul învățării de-a lungul vieții, al culturii, al tineretului și al cetățeniei

RAPORT AL COMISIEI CĂTRE PARLAMENTUL EUROPEAN ȘI CONSILIU

privind impactul deciziilor Parlamentului European și ale Consiliului de modificare a temeiurilor juridice ale programelor europene din domeniul învățării de-a lungul vieții, al culturii, al tineretului și al cetățeniei

INTRODUCERE

La 16 decembrie 2008, Parlamentul European și Consiliul au adoptat patru decizii de modificare a temeiurilor juridice ale programelor din domeniul învățării de-a lungul vieții, al culturii, al tineretului și al cetățeniei[1].

Aceste decizii au eliminat din procedura de consultare descrisă în Decizia 1999/468/CE a Consiliului din 28 iunie 1999 anumite decizii de selecție luate de Comisie pentru acordarea de subvenții în cadrul programelor respective. Scopul era acela de a simplifica procedurile și de a diminua intervalul de timp necesar pentru a lua decizii care privesc beneficiarii în mod direct, în vederea aplicării mai rapide și mai eficiente a programelor.

Conform temeiurilor juridice inițiale, înainte de adoptarea de către Comisie a deciziilor oficiale de acordare a subvențiilor, era obligatorie consultarea Parlamentului European și a comitetelor de gestionare a programelor în termene restrânse. Uneori, la perioadele de control se adăugau vacanțele parlamentare, provocând, astfel, întârzieri suplimentare ale punerii în aplicare.

Odată cu intrarea în vigoare a deciziilor de modificare, procedura de consultare a fost înlocuită cu o procedură de informare. Comisia are acum obligația de a informa Parlamentul European și comitetele de gestionare a programelor, în termen de două zile lucrătoare, cu privire la deciziile de selecție luate. Este necesar ca această informare să cuprindă descrierea și analiza cererilor primite, o descriere a procedurii de evaluare și a procedurii de selecție, precum și o listă a proiectelor propuse pentru a fi finanțate și o listă a proiectelor a căror finanțare a fost respinsă.

Conform deciziilor de modificare, Comisia are obligația de a prezenta Parlamentului European și Consiliului un raport privind impactul acestora, în termen de 18 luni de la intrarea lor în vigoare.

Pe lângă aceste decizii, la 16 decembrie 2008, Parlamentul European și Consiliul au adoptat, de asemenea, Decizia nr. 1298/2008/CE de stabilire a programului de acțiune „Erasmus Mundus” 2009-2013, care impune Comisiei aceeași obligație de a informa Parlamentul European și comitetul de gestionare a programului, în termen de două zile lucrătoare, cu privire la deciziile de selecție luate.

Deși decizia de instituire a programului de acțiune „Erasmus Mundus” nu conține o cerință de raportare, Comisia a hotărât, din motive asociate transparenței, să includă, de asemenea, în prezentul raport impactul noii proceduri de informare asupra punerii în aplicare a programului menționat anterior. Astfel, un singur raport prezintă impactul tuturor celor cinci decizii.

Metodologie

Prezentul raport prezintă pentru fiecare program în parte procedura de informare care a fost pusă în aplicare în 2009 și face o comparație între aceasta și procedura de consultare care se aplica înainte. Prezentul raport analizează impactul noii proceduri de informare asupra gestionării subvențiilor, mai ales în ceea ce privește durata procedurii de selecție, de la data limită a depunerii până la notificarea beneficiarilor. Raportul ia în considerare, de asemenea, impactul asupra sarcinii administrative și reacțiile sau reclamațiile cu privire la informațiile transmise sau la procedura de informare în sine.

DECIZIILE DE SELECțIE LUATE ÎN CONFORMITATE CU NOUA PROCEDURă DE INFORMARE

În 2009, procedura de informare a fost aplicată în 30 de decizii de selecție dintre care 27 pot fi comparate cu deciziile luate în conformitate cu procedura de consultare, astfel cum este indicat în tabelele din anexă[2].

Șapte decizii de selecție au fost luate în 2009 în cadrul programului de învățare de-a lungul vieții . Dintre acestea, cinci sunt pe deplin comparabile cu cele luate în 2007 și 2008. Nu se poate efectua nicio comparație în cazul subvențiilor acordate în cadrul programului transversal – activitatea cheie 1 (ECET) având în vedere că prima selecție a avut loc în 2009 când se aplica deja noua procedură, iar subvențiile acordate pentru dezvoltarea și punerea în aplicare a cadrului european al calificărilor pot fi comparate numai cu cele acordate în 2008 (în 2007 nu a avut loc nicio selecție).

În cadrul programului „Cultura” noua procedură de informare a fost aplicată în 2009 selecțiilor cu privire la patru acțiuni; aceste selecții pot fi comparate cu cele care au avut loc în 2008 și în 2006[3] în cadrul programului „Cultura” precedent. În 2007 nu au fost luate decizii de selecție prin procedura de consultare.

În ceea ce privește programul „Tineretul în acțiune” , șapte procese de selecție au avut loc în 2009. Nu există date comparabile pentru subvențiile acordate în cadrul acțiunii 4.6 „Parteneriate”, pentru că prima selecție a avut loc în 2009. Subvențiile acordate pentru acțiunea 4.4 „Proiecte pentru stimularea inovației și a creativității în sectorul tineretului” pot fi comparate numai cu cele acordate în 2007 (în 2008 nu s-a desfășurat nicio procedură de selecție), iar subvențiile pentru acțiunea 4.1. „Sprijin pentru organismele active la nivel european în domeniul tineretului” și pentru prima rundă de selecție centralizată pot fi comparate numai cu cele acordate în 2008, deoarece procedura de consultare nu a fost aplicată în cazul subvențiilor acordate în 2007.

Noua procedură de informare a fost aplicată, de asemenea, în 2009, pentru zece acțiuni ale programului „Europa pentru cetățeni” (în ceea ce privește acțiunea 1.1 „Înfrățirea orașelor - faza 2” și acțiunea 2.7 „Sprijin pentru proiectele inițiate de organizațiile societății civile”, nu a fost aplicată procedura comitetelor în 2007, neputându-se face, așadar, nicio comparație) și în cazul subvențiilor acordate pentru bursele de studii și programele postuniversitare „ Erasmus Mundus” ; în acest ultim caz, singura comparație posibilă se poate realiza cu anul 2007, având în vedere faptul că în 2008 nu a avut loc nicio selecție din cauza tranziției către noul program.

IMPACTUL NOII PROCEDURI DE INFORMARE ASUPRA PUNERII ÎN APLICARE A PROGRAMELOR

Pentru toate programele, durata procesului de selecție de la data limită a depunerii cererii până la adoptarea deciziei de acordare a subvenției și notificarea beneficiarilor a fost redusă în mod considerabil.

În plus, ar trebui notat faptul că pentru toate programele - cu excepția programului „Erasmus Mundus” - și înainte de intrarea în vigoare a procedurii de informare, un drept de control mai limitat în timp a fost convenit cu Parlamentul European în ceea ce privește deciziile de selecție vizate de procedura de consultare în a doua jumătate a anului 2008. Cu toate acestea, în niciun caz beneficiile obținute în urma dreptului de control mai limitat în timp nu au fost mai mari decât cele care au rezultat din introducerea procedurii de informare.

Cât despre programul de învățare de-a lungul vieții , deciziile de acordare a subvențiilor, luate în 2009 pentru acțiunile comparabile au fost notificate beneficiarilor după 123 de zile, în medie, de la data limită a depunerii cererii, iar timpul câștigat a fost de 37 de zile, în medie, în comparație cu anul 2008 și de 32 de zile în comparație cu anul 2007. A existat un caz (Leonardo da Vinci – Transfer de inovare) în care perioada respectivă a fost puțin mai lungă în 2009 decât în 2008 deoarece a fost necesară examinarea în amănunt a unui caz specific care implica protecția intereselor financiare ale UE.

În cazul programului „Cultura” , notificările din 2009 au fost efectuate la 152 de zile, în medie, de la data limită a depunerii cererii, câștigându-se în medie 54,5 zile în comparație cu anul 2008 și 117 zile în comparație cu anul 2007.

În cadrul programului „Tineretul în acțiune” , timpul câștigat, în medie, a fost de peste 40 de zile în comparație cu 2008 și de peste 75 de zile în comparație cu 2007. Deciziile de acordare a subvențiilor și notificarea ulterioară a beneficiarilor au avut loc cel târziu la 3,5 luni de la data limită a depunerii cererii, în timp ce în contextul procedurii de consultare, durata medie a selecției era de 5,5 luni.

În cazul programului „Europa pentru cetățeni” timpul câștigat a fost de 22 de zile în medie în comparație cu anul 2008 și de 12 zile în comparație cu anul 2007. Cu toate acestea, două acțiuni constituie o excepție: nu s-a făcut economie de timp în cazul acțiunilor 1.4 și 1.5 între anii 2009 și 2008. Aceste proiecte („Proiecte ale cetățenilor” și „Măsuri de sprijin”) sunt mai complexe și mai ample decât alte proiecte mai tradiționale precum cele de înfrățire a orașelor. Totuși, acest lucru nu a avut un impact asupra beneficiarilor deoarece aceștia au fost notificați cu privire la rezultatul selecției la timpul potrivit pentru ca proiectele să poată fi lansate conform programului.

În ceea ce privește bursele de studii „ Erasmus Mundus” , timpul a fost redus cu 27 de zile în comparație cu bursele din 2007 și cu 10 zile în comparație cu cele din 2008. Pentru programele comune timpul a fost redus cu 74 de zile, în ciuda faptului că 2009 a fost, de asemenea, primul an în care programul a finanțat doctorate, în plus față de masterate. În toate cazurile, informarea Parlamentului European și a comitetelor de gestionare a programelor a avut loc în termenul stabilit de două zile lucrătoare. Volumul de informații transmise nu s-a schimbat în comparație cu cel din timpul procedurii de comitologie însă înlăturarea formalităților asociate procedurii de consultare, ca de exemplu lansarea procedurilor scrise și încărcarea în registru, a determinat, totuși, o reducere semnificativă a sarcinii administrative.

CONCLUZIE

Procedura de informare care a înlocuit procedura de consultare oficială în cadrul deciziei privind comitologia a fost aplicată cu succes în toate cele cinci programe. Toate informațiile necesare solicitate în decizii au fost transmise în mod sistematic de către Comisie Parlamentului European și comitetelor de gestionare a programelor în termenul obligatoriu de două zile lucrătoare.

Comisia nu a primit reacții sau reclamații din partea Parlamentului European sau a comitetelor de gestionare a programelor în ceea ce privește informațiile transmise sau procedura în sine. O serie de beneficiari și-au exprimat, în schimb, mulțumirea față de reducerea timpului necesar pentru luarea deciziilor de selecție.

În ceea ce privește impactul deciziilor privind gestionarea programelor și a subvențiilor acordate beneficiarilor, reducerea substanțială a întârzierilor a determinat o creștere a eficienței programelor permițând informarea candidaților mai devreme cu privire la deciziile de selecție, ceea ce a produs efecte pozitive cu privire la viabilitatea parteneriatelor responsabile cu punerea în aplicare a proiectelor și, prin urmare, la calitatea proiectelor în sine. Pentru toate programele, noua procedură a determinat o creștere a eficienței gestionării proiectelor.

Prin urmare, se poate trage concluzia că noua procedură de informare îndeplinește principiul simplității și al proximității care trebuie să ghideze aplicarea programelor în interesul cetățenilor europeni.

Având în vedere aceste informații, Comisia se angajează să sporească în continuare eficiența gestionării programelor sale prin limitarea în timp a procesului asociat deciziilor de selecție, în special prin reducerea cât mai mult posibil a duratei de evaluare a cererilor.

ANEXĂ

Programul de învățare de-a lungul vieții |

Programul „Tineret în acțiune” |

Decizii de selecție | Zile necesare pentru procedura de selecție - 2007 | Zile necesare pentru procedura de selecție - 2008 | Zile necesare pentru procedura de selecție - 2009 | Diferență 2009-2008 | Diferență 2009-2007 |

Decizii de selecție | Zile necesare pentru procedura de selecție - 2007 | Zile necesare pentru procedura de selecție - 2008 | Zile necesare pentru procedura de selecție - 2009 | Diferență 2009-2008 | Diferență 2009-2007 |

Acțiunea 1.1 Burse de studii privind anul universitar 2009/2010 |85 |68 |58 |10 |27 | | | | | | | | | Acțiunea 1.2 Programe comune |151 |/ |77 |/ |74 | |

[1] Decizia nr. 1357/2008/CE a Parlamentului European și a Consiliului din 16 decembrie 2008 de modificare a Deciziei nr. 1720/2006/CE de stabilire a unui program de acțiune în domeniul învățării continue.

Decizia nr. 1352/2008/CE a Parlamentului European și a Consiliului din 16 decembrie 2008 de modificare a Deciziei nr. 1855/2006/CE de instituire a programului Cultura (2007-2013).

Decizia nr. 1349/2008/CE a Parlamentului European și a Consiliului din 16 decembrie 2008 de modificare a Deciziei nr. 1719/2006/CE de instituire a programului „Tineretul în acțiune” pentru perioada 2007-2013.

Decizia nr. 1358/2008/CE a Parlamentului European și a Consiliului din 16 decembrie 2008 de modificare a Deciziei nr. 1904/2006/CE de instituire pentru perioada 2007-2013 a programului „Europa pentru cetățeni” pentru promovarea cetățeniei europene active.

[2] Sunt incluse în anexă tabelele pentru programele „Învățarea de-a lungul vieții”, „Cultura”, „Tineretul în acțiune”; „Europa pentru cetățeni” și „Erasmus Mundus”.

[3] În cadrul programului precedent: Decizia nr. 508/2000/CE a Parlamentului European și a Consiliului din 14 februarie 2000 de instituire a programului „Cultura 2000”